### Beslutningstema

I denne sag skal Tønder Kommunes Beskæftigelsesplan 2025 til politisk godkendelse efter høring.

### Sagsfremstilling

Arbejdsmarkedsudvalget har besluttet, at der skal udarbejdes en årlig beskæftigelsesplan i Tønder Kommune, som en overordnet ramme for beskæftigelsesindsatsen. På den baggrund har Arbejdsmarkedsudvalget i løbet af 2024 udarbejdet et oplæg til en Beskæftigelsesplan for 2025.

Beskæftigelsesplanen har følgende tre prioriterede hovedtemaer for Tønder Kommunes beskæftigelsesindsats.

* Tema 1 – Unge
* Tema 2 – Arbejdskraft
* Tema 3 – Den Inkluderende Arbejdsplads

Temaerne er udvalgt på baggrund af input fra ”Partnerskabet for fremtidens arbejdskraft i Tønder Kommune” i relation til de aktuelle tendenser på arbejdsmarkedsområdet. I partnerskabet mødes Arbejdsmarkedsudvalget to gange om året med repræsentanter fra arbejdsmarkedets parter, uddannelsesinstitutioner og danske handicaporganisationer. Derudover afholdes et interessentmøde sammen med partnerskabet og andre interessenter om beskæftigelsesplanen for det kommende år.

Beskæftigelsesplanen for 2025 indeholder lokalpolitiske mål på beskæftigelsesområdet med udgangspunkt i de tre prioriterede temaer samt overordnede mål.

De overordnede lokalpolitiske mål:

Alle ledige skal have en værdig sagsbehandling

* Samskabelse anvendes som metode til at skabe gode løsninger sammen med borgeren.

Antallet på offentlig forsørgelse

* Antallet på offentlig forsørgelse inkl. førtidspension i Tønder Kommune skal udvikle sig bedre end gennemsnittet for kommunerne i [adresse] for perioden 2024 til 2025.

Lønnede timer, som vejen ud af ledighed

* Fokus i indsatsen er, at ledige skal hjælpes i lønnede timer – alt fra småjob i få timer til fuldtidsjob

Beskæftigelsesministeren har besluttet ikke længere at udmelde vejledende beskæftigelsespolitiske mål for 2025. Beskæftigelsesplanen indeholder derfor ikke som tidligere ministermål.

Arbejdsmarkedsudvalget har på baggrund af drøftelserne i partnerskabet og temamødet med interessenter i april 2024 valgt, at Beskæftigelsesplan 2025 også bygger videre på planen for 2024.

I Arbejdsmarkedsudvalgets ledelsesinformation vil der løbende følges op på status i forhold til måltallene i Beskæftigelsesplan 2025.

Beskæftigelsesplan 2025 vil blive sendt til endelig behandling i Kommunalbestyrelsen i december 2024.

Ekspertgruppen for fremtidens beskæftigelsesindsats er i juni 2024 kommet med anbefalinger til fremtidens beskæftigelsesindsats. I anbefalingerne er der lagt op til en større frisættelse af beskæftigelsesindsatsen i kommunen og en samlet besparelse på 3. mia. kr. frem mod 2030. Den større frisættelse vil give et større politisk ledelsesrum til at tilrettelægge beskæftigelsesindsatsen lokalt i kommunen. På nuværende tidspunkt afventer Arbejdsmarkedsudvalget regeringens udspil til en reform af beskæftigelsesindsatsen. Det forventes tidligst, at en reform af beskæftigelsesindsatsen vil få betydning fra 2026. Arbejdsmarkedsudvalget vil følge regeringens arbejde med indgåelse af en politisk aftale om reformering af beskæftigelsesindsatsen.

Direktionen indstiller, 6. november 2024, pkt. 3:
at forslag til Beskæftigelsesplan 2025 godkendes,
at sagen sendes til høring i Handicaprådet, Ældrerådet og [adresse] og Kulturråd, og
at Arbejdsmarkedsudvalget efterfølgende behandler høringssvarene i december 2024.

Beslutning fra Arbejdsmarkedsudvalget, 6. november 2024, pkt. 3:
Indstillingen godkendt.

Sagen genoptages
Beskæftigelsesplan 2025 har været i høring i Ældrerådet den 12. november 2024, Handicaprådet den 19. november 2024 og [adresse] og Kulturråd (TUK) den 20. november 2024.

Handicaprådet synes, at der er mange gode tiltag i beskæftigelsesplanen og noterer med tilfredshed, at der stadig er fokus på at få handicappede i job.

Overordnet er det vigtigste gennem hele planen at behandle mennesker individuelt og have det enkelte menneske i fokus under hele forløbet.

Ældrerådet anerkender, at der er stor fokus på de unge også i samspil med seniorer. Ældrerådet tilkendegiver, at mentorordningen bidrager til gode muligheder og relationer til arbejdslivet og uddannelsesområdet. Ældrerådet værdsætter, at bidrag fra interessentmødet indgår i Beskæftigelsesplan 2025.

[adresse] og Kulturråd foreslår, at der i planen også er fokus på fritidsjob. Unge i fritidsjob er ofte i gang med en uddannelse, som der skal være tid til. Der skal være plads til både uddannelse og fritidsjob. For unge er det et stort skridt, at tage et fritidsjob, og det er forbundet med en del usikkerhed, som også kan være en barriere for at tage et fritidsjob.

Med baggrund i høringssvarene er Beskæftigelsesplan 2025 tilrettet, så der på side 13 er tilføjet et ny afsnit "Unge og fritidsjob. Fritidsjob har en positiv effekt for udsatte unge i forhold til deres sociale, faglige og personlige kompetencer, og unge, der har haft et fritidsjob, klarer sig bedre i forhold til skolegang, uddannelse og beskæftigelse senere i livet, end unge der ikke har haft et fritidsjob. Arbejdsmarkedsudvalget vil i 2025 have fokus på udvikling af indsatsen med unge og fritidsjob set i sammenhæng med blandt andet arbejdsmarkedsområdets virksomhedsvendte indsats."

### Indstilling Direktionen indstiller,

|  |  |
| --- | --- |
| at | Arbejdsmarkedsudvalget behandler høringssvarene, |
| at | Beskæftigelsesplan 2025 godkendes, og |
| at | indstillingen videresendes til Økonomiudvalget og Kommunalbestyrelsen. |

Beslutning fra Arbejdsmarkedsudvalget, 4. december 2024, pkt. 4:

Indstillingen anbefales.

Beslutning fra Økonomiudvalget, 12. december 2024, pkt. 7:

Indstillingen anbefales.

Julius Lassen deltog ikke i mødet.

### Beslutning

Indstillingen godkendt.

Martin Bruun deltog ikke i mødet.